ওল আসাম মণিপুরী ষ্টুদেন্টস য়ুনিয়ন (আমসু) সেন্ট্রেল কম্মিটিগী প্রেসিদেন্ট ওইনা থৌর পুরম্বা কাছার গোসাইপুরগী সোরোখাইবম নন্দকিশোর ঙসি অয়ুক পুং ৫. ৩০ তাবা মতমদা মশাগী লন্নাই য়ুমদা অনাবা অমনা মরম ওইরগা লৈখিদ্রে।
 কুমজা ১৯৫৫ গী দিসেম্বর ৩১দা তাইবং ফাওরকখিবা নন্দকিশোর মতম শাংনা মাচপারা মণিপুরী এম ঈ স্কুলগী ওজা ওইরম্বতা নত্তনা স্কুল অসিদগী হেদ টিচার ওইনা কুমজা ২০১৫ গী দিসেম্বর ৩১ দা থবক্তগী পোত্থাকখি।  মহাক আসাম মণিপুরী কলা একাদেমীগী মতম শাংনা জেনারেল সেক্রেটারিগী থৌ পুরম্বতা নত্তনা আমসু অমদি ওল আসাম মণিপুরী উইমেন মৈরা পায়বী কোওর্দিনেসন কম্মিটিগীসু এদভাইজর ওইনা থৌ পুরম্মী।
 মণিপুরী লোলনা ৮ শুবা সেদ্যুলদা চনবা অমদি মণিপুরী খুন্নাইসিগী আইদেন্টিফাই ক্রাইসিস কয়াদা চোকথবা নাইদনা থৌদাং য়াবীরম্বা সোরোখাইবম নন্দকিশোরনা লৈখিদবা অসি আমসুগী ইমুং-মনুঙতা নত্তনা খুন্নাই অসিগী চাউনা মাঙজবনি।  পনবা য়াই, আমসুগী ইচঙ থৌরবা লুচিংবা অসিনা লৈখিদবগী পাউ তাবদা আমসুগী মহুৎ শীন্দুনা লূপসিগী এদভাইজর সাইখোম কমলা কান্ত, ক্ষিরো গোপাল শর্ম্মা, লূপসিগী এক্স-ভাইস প্রেসিদেন্ট ফাঞ্জৌবম লোকনাথ অমদি অতৈ আমসুগী থৌ পুবশিংনা লৈখিদ্রবগী য়ুমদা চৎতুনা অৱাবসু ফোঙদোকখি হায়রি। 